Document ID: /roh_data/filtered/fineweb-2-filterrobots_roh.jsonl.gz/30940

Reglas d’igiena, tegnair distanza, tests da massa, purtar mascra. Tut è stà auter ch'ils onns passads. Covid-19 ha revoluziunà la vita er en scola.
Co han scolaras e scolars resentì quest onn e mez passà en scola? Tge influenza ha la pandemia gì en lur mintgadi, entaifer lur classas, en lur famiglias en lur conturn? Tge è ì bain? Nua han els resenti difficultads cura èn els ed ellas sa sentidas isoladas?
I n’era betg cool da na pudair vesair mes amis.
RTR tutga il puls a scolaras e scolars da differentas classas primaras e superiuras avant che l’onn da scola va a fin.
Betg tut è stà schlet
Igl è evident che la pandemia ha prendì a scolaras e scolars ina part da lur libertad da viver. Betg pudair vesair la fatscha da la magistra u dal magister. Desister da far sport, betg pudair entupar amis ed amias, ma era stuair desister da tradiziuns sco il Chalandamarz e las visitas tar tatta e tat charezzads han marcà lur vita.
Malgrà tut las restricziuns, impediments e reglas chattan scolaras e scolaras era aspects positivs dal temp da pandemia: Els discurran da dapli segirezza tar lavur autonoma, dapli luccadad cun la tecnica, dapli temp per enconuscher sasez, dapli temp per leger cudeschs e per la famiglia, dapli quietezza en il vitg senza turists.
Dals 21 enfin ils 25 fan scolaras e scolars da Falera, Rueun, Savognin e Samedan bilantscha da quest onn da scola singular che va vers la fin.
Nus sperain da pudair festegiar nossas tradiziuns sco il Chalandamarz l’onn proxim.
Els ans raquintan da lur experientschas, da lur sentiments e malsegirtads, ma era davart lur aspectativas per in futur senza u damain restricziuns. Els expriman lur giavischs per il nov onn da scola, respectiv per lur vita da studi u professiunala ed els ans dian co els sa legran sin las vacanzas da stad.